Σύσταση της Επιτροπής

της 21ης Μαρτίου 2001

σχετικά με τις βασικές παραμέτρους του διευρωπαϊκού σιδηροδρομικού συστήματος μεγάλης ταχύτητας που αναφέρονται στο άρθρο 5 παράγραφος 3 στοιχείο β) της οδηγίας 96/48/ΕΚ

[κοινοποιηθείσα υπό τον αριθμό Ε(2001) 745]

(Κείμενο που παρουσιάζει ενδιαφέρον για τον ΕΟΧ)

(2001/290/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 96/48/ΕΚ του Συμβουλίου, της 23ης Ιουλίου 1996, σχετικά με τη διαλειτουργικότητα του διευρωπαϊκού σιδηροδρομικού συστήματος μεγάλης ταχύτητας(1), και κυρίως το άρθρο 6 παράγραφος 1,

Εκτιμώντας τα ακόλουθα:

(1) Το πρώτο στάδιο της ανάπτυξης των τεχνικών προδιαγραφών διαλειτουργικότητας (ΤΠΔ) συνίσταται στον καθορισμό των θεμελιωδών προδιαγραφών που προβλέπονται στο άρθρο 5 παράγραφος 3 στοιχείο β) της οδηγίας 96/48/ΕΚ.

(2) Η επιτροπή που συστάθηκε από την οδηγία 96/48/ΕΚ υπέδειξε την Ευρωπαϊκή Ένωση για τη σιδηροδρομική διαλειτουργικότητα (AEIF) ως τον κοινό αντιπροσωπευτικό οργανισμό σύμφωνα με το άρθρο 2 στοιχείο η) της εν λόγω οδηγίας.

(3) Η AEIF συνέταξε κείμενο που περιλαμβάνει τους ορισμούς και τις προτάσεις των χαρακτηριστικών που πρέπει να τηρούνται για μια σειρά βασικών παραμέτρων, βάσει του καταλόγου που περιλαμβάνεται στο παράρτημα ΙΙ της οδηγίας 96/48/ΕΚ, προσθέτοντας ο, τιδήποτε κρίνεται αναγκαίο σε επίπεδο διαλειτουργικότητας.

(4) Πρώτος στόχος της παρούσας σύστασης είναι να καθοδηγήσει τις τεχνικές επιλογές των αρμόδιων αρχών σε ό,τι αφορά το σχεδιασμό, την κατασκευή, την αναβάθμιση και την εκμετάλλευση των υποδομών και του τροχαίου υλικού που θα τεθούν σε λειτουργία μετά από την ημερομηνία κατά την οποία η παρούσα σύσταση τίθεται σε ισχύ, συμβάλλοντας στη λειτουργία του σιδηροδρομικού συστήματος που αναφέρεται στην οδηγία 96/48/ΕΚ.

(5) Δεύτερος στόχος της παρούσας σύστασης είναι να καθιερώσει μια κοινή βάση για την κατάρτιση των τεχνικών προδιαγραφών διαλειτουργικότητας (ΤΠΔ). Δεν προδικάζει την αναγκαιότητα καθορισμού των εν λόγω παραμέτρων στις αντίστοιχες ΤΠΔ, οι οποίες θα θεσπιστούν κατ' εφαρμογή του άρθρου 6 παράγραφος 1 της οδηγίας 96/48/ΕΚ. Οι εν λόγω παράμετροι μπορούν να αναπροσαρμόζονται στο πλαίσιο της αναθεώρησης των ΤΠΔ που προβλέπεται στο άρθρο 6 παράγραφος 2, της εν λόγω οδηγίας. Στο πλαίσιο αυτό, τα τελικά αποτελέσματα του έργου Safetrain θα ληφθούν υπόψη κατά την αναθεώρηση της παραμέτρου σχετικά με τα οριακά μηχανολογικά χαρακτηριστικά του τροχαίου υλικού, μόλις τεθούν στη διάθεση της AEIF.

(6) Η οδηγία 96/48/ΕΚ προβλέπει ειδικές διατάξεις εφαρμογής σε ορισμένες ειδικές περιπτώσεις. Οι ειδικές περιπτώσεις που αναφέρονται στην παρούσα σύσταση δεν αποσκοπούν να ενθαρρύνουν τη διατήρηση των διαφορών μεταξύ δικτύων, αλλά μάλλον να αναγνωρίσουν τις υφιστάμενες σημαντικές εθνικές ιδιαιτερότητες.

(7) Οι διατάξεις της παρούσας σύστασης είναι σύμφωνες με τη γνώμη της επιτροπής που συστάθηκε δυνάμει της οδηγίας 96/48/ΕΚ,

ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:

1. Οι ορισμοί και οι προδιαγραφές που πρέπει να τηρούνται για μια σειρά βασικών παραμέτρων του διευρωπαϊκού σιδηροδρομικού συστήματος μεγάλης ταχύτητας, οι οποίες αναφέρονται στο άρθρο 5 παράγραφος 3 στοιχείο β) της οδηγίας 96/48/ΕΚ, παρατίθενται στο παράρτημα που επισυνάπτεται στην παρούσα σύσταση.

2. Η παρούσα σύσταση απευθύνεται στα κράτη μέλη.

Βρυξέλλες, 21 Μαρτίου 2001.

Για την Επιτροπή

Loyola De Palacio

Αντιπρόεδρος

(1) ΕΕ L 235 της 17.9.1996, σ. 6.

ΠΑΡΑΡΤΗΜΑ

Προοίμιο:

Στη συνέχεια του κειμένου συμφωνείται:

α) να κατονομαστούν οι τρεις κατηγορίες σιδηροδρομικών γραμμών όπως καθορίζονται στο παράρτημα Ι σημείο 1 στοιχείο β) της οδηγίας 96/48/ΕΚ του Συμβουλίου, της 23ης Ιουλίου 1996, σχετικά με τη διαλειτουργικότητα του διευρωπαϊκού σιδηροδρομικού συστήματος μεγάλης ταχύτητας:

- κατηγορία Ι: γραμμές που κατασκευάζονται ή πρόκειται να κατασκευαστούν ειδικά για μεγάλη ταχύτητα και διαθέτουν τον κατάλληλο εξοπλισμό ώστε να επιτρέπουν ταχύτητες εν γένει ίσες προς ή μεγαλύτερες από 250 km/h,

- κατηγορία ΙΙ: γραμμές που έχουν διευθετηθεί ή πρόκειται να διευθετηθούν ειδικά για μεγάλη ταχύτητα και διαθέτουν εξοπλισμό για ταχύτητες της τάξης των 250 km/h,

- κατηγορία ΙΙΙ: γραμμές που έχουν διευθετηθεί ειδικά για μεγάλη ταχύτητα ειδικού τύπου λόγω δυσκολιών που οφείλονται στην τοπογραφία, τη διαμόρφωση του εδάφους ή το αστικό περιβάλλον, για τις οποίες η ταχύτητα πρέπει να προσαρμόζεται κατά περίπτωση·

β) να αναφερθούν οι ειδικές περιπτώσεις που προβλέπονται στο άρθρο 5 παράγραφος 3 στοιχείο δ) της οδηγίας 96/48/ΕΚ. Ωστόσο, ο τρόπος εφαρμογής των ΤΠΔ στις συγκεκριμένες ειδικές περιπτώσεις θα καθοριστεί στις αντίστοιχες ΤΠΔ, όπως άλλωστε και οι ανοχές που δεν ορίζονται στην παρούσα σύσταση·

γ) η Ιρλανδία και η Βόρεια Ιρλανδία να μην υπόκεινται στην τήρηση των χαρακτηριστικών όσον αφορά τις ακόλουθες βασικές παραμέτρους: 1, 2, 3, 5, 6, 8 και 16. Για τις εν λόγω βασικές παραμέτρους ορίζονται κατάλληλες ειδικές περιπτώσεις στις ΤΠΔ, στο πλαίσιο του ιρλανδικού πρότυπου περιτυπώματος του εμποδίου για τα νέα έργα και του ιρλανδικού πρότυπου εύρους γραμμής των 1602 mm για τις συγκολλημένες συνεχείς σιδηροτροχιές.

1. ΕΛΑΧΙΣΤΟ ΠΕΡΙΤΥΠΩΜΑ ΤΗΣ ΥΠΟΔΟΜΗΣ ΚΑΙ ΠΕΡΙΤΥΠΩΜΑ ΤΟΥ ΤΡΟΧΑΙΟΥ ΥΛΙΚΟΥ

1.1. Περιγραφή της παραμέτρου

Η έννοια του περιτυπώματος έχει στόχο τον καθορισμό των περιβαλλουσών που θα επιτρέπουν την κυκλοφορία ενός τροχαίου υλικού, εξασφαλίζοντας ότι το τελευταίο δεν θα συναντήσει κανένα εμπόδιο από τις μόνιμες εγκαταστάσεις (τοιχώματα σηράγγων, στύλοι αλυσοειδών ή σηματοδότησης, παραπέτα γεφυρών, κρηπιδώματα, ...). Πρόκειται, λοιπόν, για ένα δεδομένο διπλής φύσεως: από τη μια πλευρά, το περιτύπωμα του εμποδίου που καθορίζει την ελάχιστη περιβάλλουσα της υποδομής και, από την άλλη, το περιτύπωμα του τροχαίου υλικού που καθορίζει τη μέγιστη περιβάλλουσα του τροχαίου υλικού.

1.1.1. Το περιτύπωμα του εμποδίου

Το εν λόγω περιτύπωμα είναι συνυφασμένο με την υποδομή. Ο ρόλος της είναι να αφήνει ελεύθερο ένα συγκεκριμένο τμήμα από κάθε είδους εμπόδια.

1.1.2. Το περιτύπωμα του τροχαίου υλικού

Καθορίζεται από την έννοια της περιβάλλουσας στο εσωτερικό της οποίας προορίζεται να κυκλοφορεί τροχαίο υλικό.

1.1.3. Το ζεύγος περιτύπωμα τροχαίου υλικού/περιτύπωμα εμποδίου

Από τους ανωτέρω ορισμούς, προκύπτει ότι το περιτύπωμα τροχαίου υλικού που κυκλοφορεί σε τμήμα δεδομένης γραμμής πρέπει πάντοτε να είναι μικρότερο, με κατάλληλο περιθώριο ασφάλειας, από το περιτύπωμα εμποδίου της συγκεκριμένης γραμμής.

1.2. Χαρακτηριστικά που πρέπει να τηρούνται

1.2.1. Περιτύπωμα υποδομής

Το ελάχιστο περιτύπωμα υποδομής των γραμμών της κατηγορίας Ι είναι το περιτύπωμα GC στην περίπτωση των γραμμών προς κατασκευή.

Το ελάχιστο περιτύπωμα που προβλέπεται για τις υποδομές των υφιστάμενων γραμμών της κατηγορίας Ι και για τις γραμμές της κατηγορίας ΙΙ είναι το περιτύπωμα GB. Το περιτύπωμα GC συνιστάται κάθε φορά που μια οικονομική μελέτη καταδεικνύει τα πλεονεκτήματα μιας τέτοιας επένδυσης.

1.2.2. Περιτύπωμα τον τροχαίου υλικού

Τα τρία περιτυπώματα UIC 505-1, GB και GC επιτρέπονται. Η σιδηροδρομική επιχείρηση επιλέγει για το υλικό της το περιτύπωμα που κρίνει ότι ανταποκρίνεται περισσότερο στις ανάγκες της, λαμβάνοντας υπόψη το περιτύπωμα των διαδρομών στις οποίες επιθυμεί να το χρησιμοποιήσει.

1.2.3. Ειδική περίπτωση

Στην περίπτωση της Μεγάλης Βρετανίας, για τις γραμμές των κατηγοριών ΙΙ και ΙΙΙ, καθώς καί για το τροχαίο υλικό που κυκλοφορεί σε αυτές, ισχύει το περιτύπωμα τύπου "UK1".

Στην επικράτεια της Φινλανδίας, στις γραμμές ισχύει το περιτύπωμα FIN1.

2. ΕΛΑΧΙΣΤΗ ΑΚΤΙΝΑ ΚΑΜΠΥΛΟΤΗΤΑΣ

2.1. Περιγραφή της παραμέτρου

Η ακτίνα καμπυλότητας μιας σιδηροδρομικής γραμμής καθορίζει το εύρος της καμπύλης της γραμμής όταν η τελευταία δεν είναι ευθύγραμμη. Η ακτίνα καμπυλότητας, η επίκλιση και η ανεπάρκεια επίκλισης της ίδιας αυτής καμπύλης, καθώς και η μέγιστη ταχύτητα κυκλοφορίας στην καμπύλη είναι τέσσερις αλληλοεξαρτώμενες παράμετροι.

Η ελάχιστη ακτίνα καμπυλότητας προκύπτει από τον καθορισμό των τριών άλλων παραμέτρων: τη μέγιστη επίκλιση, τη μέγιστη ανεπάρκεια και τη μέγιστη ταχύτητα επί της γραμμής που προβλέπει ο φορέας διαχείρισης της υποδομής.

2.2. Χαρακτηριστικά που πρέπει να τηρούνται

Τα χαρακτηριστικά που ακολουθούν αναφέρονται στο πρότυπο εύρος γραμμής, όπως ορίζεται στο σημείο 3. Στην περίπτωση διαφορετικών ευρών, τα ισοδύναμα χαρακτηριστικά θα ορίζονται στις αντίστοιχες ΤΠΔ.

2.2.1. Επίκλιση

Κατά το σχεδιασμό, η επίκλιση που επελέγη για τις καινούριες γραμμές υψηλής ταχύτητας πρέπει να περιορίζεται στα 180 mm. Στις γραμμές υπό εκμετάλλευση, επιτρέπεται ανοχή +- 20 mm, χωρίς να σημειώνεται υπέρβαση της μέγιστης επίκλισης των 190 mm.

Η μέγιστη αυτή τιμή μπορεί να ανέλθει στα 200 mm για τις γραμμές που προορίζονται μόνο για μεταφορά επιβατών.

2.2.2. Ανεπάρκεια επίκλισης

2.2.2.1. Γραμμές κατασκευασμένες ειδικά για υψηλές ταχύτητες

Κατά το σχεδιασμό, η ανεπάρκεια επίκλισης των γραμμών που έχουν κατασκευαστεί ειδικά για μεγάλες ταχύτητες πρέπει να περιορίζεται στις τιμές του ακόλουθου πίνακα, σε συνάρτηση με τη μέγιστη ταχύτητα κυκλοφορίας στη γραμμή:

>ΘΕΣΗ ΠΙΝΑΚΑ>

Ενδέχεται να επιτραπούν τιμές ανεπάρκειας επίκλισης ανώτερες αυτών που παρατίθενται στον ως άνω πίνακα, σε περιπτώσεις γραμμών που η κατασκευή τους επιβάλλει ιδιαίτερους τοπογραφικούς περιορισμούς. Αυτές θα προσδιορίζονται στην υποδομή ΤΠΔ.

2.2.2.2. Γραμμές διευθετημένες ειδικά για μεγάλη ταχύτητα και γραμμές σύνδεσης

Κατά το σχεδιασμό, η επιτρεπτή ανεπάρκεια επίκλισης για τρένα μεγάλης ταχύτητας σε υφιστάμενες διευθετημένες γραμμές και γραμμές σύνδεσης πρέπει να περιορίζεται στις τιμές τον ακόλουθου πίνακα, σε συνάρτηση με τη μέγιστη ταχύτητα κυκλοφορίας στη γραμμή:

>ΘΕΣΗ ΠΙΝΑΚΑ>

Η εφαρμογή των ίδιων τιμών σε υφιστάμενες γραμμές μεγάλης ταχύτητας είναι εφικτή.

Ενδέχεται να επιτρέπονται τιμές ανεπάρκειας επίκλισης ανώτερες αυτών που παρατίθενται στον ως άνω πίνακα, σε περιπτώσεις γραμμών που η διευθέτησή τους επιβάλλει ιδιαίτερους τοπογραφικούς περιορισμούς. Αυτές θα προσδιορίζονται στην υποδομή ΤΠΔ.

2.2.2.3. Ανεπάρκεια επίκλισης σε γραμμή παράκαμψης διασταύρωσης γραμμών

Κατά το σχεδιασμό του έργου, οι μέγιστες τιμές ανεπάρκειας επίκλισης σε γραμμή παράκαμψης πρέπει να είναι:

- για τις διασταυρώσεις που επιτρέπουν ταχύτητες σε παράκαμψη 30 <= V <= 70 km/h: 120 mm,

- για τις διασταυρώσεις που επιτρέπουν ταχύτητες σε παράκαμψη 70 < V <= 170 km/h: 100 mm,

- για τις διασταυρώσεις που επιτρέπουν ταχύτητες σε παράκαμψη 170 < V <= 230 km/h: 85 mm.

Για τις υφιστάμενες διασταυρώσεις σε γραμμές που έχουν διευθετηθεί για, μεγάλες ταχύτητες, επιτρέπεται μια ανοχή 10 mm στις προαναφερθείσες τιμές.

2.2.3. Περίπτωση τρένων με ανάρτηση τύπου εκκρεμούς

Η έγκριση, για εκμετάλλευση με μεγαλύτερη ταχύτητα χορηγείται στην περίπτωση τρένων αιωρούμενων ή εξοπλισμένων με συστήματα που επιτρέπουν τη βελτίωση των επιδόσεων, με την επιφύλαξη ότι δεν θα προκύψουν περιορισμοί στην πρόσβαση των διαλειτουργικών τρένων που δεν είναι εξοπλισμένα με παρόμοιους μηχανισμούς.

2.2.4. Βοηθητικές γραμμές

Σε ό,τι αφορά την ακτίνα καμπυλότητας για τις βοηθητικές γραμμές, ισχύει η ελάχιστη τιμή των 150 m για τη θεωρητική ακτίνα, με ανοχή συντήρησης 25 m.

3. ΕΥΡΟΣ ΤΗΣ ΓΡΑΜΜΗΣ

3.1. Περιγραφή της παραμέτρου

Το εύρος της γραμμής αντιστοιχεί στην απόσταση μεταξύ των δύο εσωτερικών επιφανειών των κεφαλών των σιδηροτροχιών, που μετριέται από το ύψος των 14,5 mm (+- 0,5 mm) κάτω από την επιφάνεια κύλισης των σιδηροτροχιών.

3.2. Χαρακτηριστικά που πρέπει να τηρούνται

Το εύρος της γραμμής έχει καθοριστεί στην τιμή των 1435 mm βάσει του πρότυπου ευρωπαϊκού δικτύου. Οι θεωρητικές τιμές σχεδιασμού μπορεί να κυμαίνονται μεταξύ 1435 έως 1437 mm. Οι ανοχές θα προσδιορίζονται στην υποδομή ΤΠΔ.

3.3. Ειδικές περιπτώσεις

Οι παρακάτω τιμές είναι αποδεκτές:

- εύρος 1524 mm για την επικράτεια της Φινλανδίας,

- εύρος 1668 mm για την επικράτεια της Πορτογαλίας, για τις γραμμές των κατηγοριών ΙΙ και ΙΙΙ.

4. ΜΕΓΙΣΤΕΣ ΚΑΤΑΠΟΝΗΣΕΙΣ ΣΤΗ ΓΡΑΜΜΗ

4.1. Περιγραφή της παραμέτρου

Κάθε όχημα που κυκλοφορεί σε σιδηροτροχιά παράγει δυνάμεις αλληλεπίδρασης στα σημεία επαφής της σιδηροτροχιάς και του τροχού προς τρεις κατευθύνσεις: κατακόρυφη, εγκάρσια και οριζόντια.

Οι εν λόγω δυνάμεις αλληλεπίδρασης οφείλονται κατά κύριο λόγο στις φυσικές ιδιότητες του καθοδηγούμενου σιδηροδρομικού συστήματος που αναφέρονται παρακάτω:

- κατακόρυφες στατικές καταπονήσεις του οχήματος,

- ημιστατικές καταπονήσεις που οφείλονται στην κυκλοφορία εντός των καμπυλών, για το εγκάρσιο επίπεδο και που εξαρτώνται άμεσα από την ανεπάρκεια επίκλισης σε μεγάλη ταχύτητα ή από τις δυνάμεις επιτάχυνσης ή επιβράδυνσης σε ό,τι αφορά το οριζόντιο επίπεδο,

- δυναμικές καταπονήσεις που οφείλονται σε ελαττώματα γεωμετρικής φύσεως της γραμμής, στο κατακόρυφο και εγκάρσιο επίπεδο ανάλογα με την ποιότητα της γεωμετρίας της γραμμής, στην ανεπάρκεια επίκλισης και το σχεδιασμό της ανάρτησης των οχημάτων,

- δυναμικές καταπονήσεις που οφείλονται στην ενδεχόμενη αστάθεια των φορείων, εξαρτώμενες από παραμέτρους που σχετίζονται με την επαφή τροχού-σιδηροτροχιάς.

4.2. Χαρακτηριστικά που πρέπει να τηρούνται

Πρέπει να τηρούνται οι εξής κανόνες:

- η υποδομή θα πρέπει να αντέχει μέγιστη πλευρική καταπόνηση κατ' άξονα ίση με

>PIC FILE= "L_2001100EL.002001.EPS">

εκφρασμένη σε kN, όπου το Ρ είναι, σε kN, το στατικό φορτίο κατ' άξονα οποιουδήποτε διαλειτουργικού τρένου,

- όλα τα διαλειτουργικά οχήματα θα πρέπει να αποδεικνύεται ότι δεν μεταβιβάζουν στη γραμμή πλευρική καταπόνηση ανώτερη από

>PIC FILE= "L_2001100EL.002101.EPS">

όσου το Ρ είναι, σε kN, το στατικό φορτίο κατ' άξονα του οχήματος αυτού,

- περιορισμός του λόγου των εγκάρσιων και κατακόρυφων δυνάμεων ενός τροχού: (Υ/Qlim) = 0,8, όπου Υ είναι η εγκάρσια δυναμική καταπόνηση και Qlim η κατακόρυφη δύναμη που ασκεί ο τροχός στη σιδηροτροχιά,

- αποφυγή της αστάθειας των φορείων διατηρώντας την παράμετρο "ισοδύναμη κωνικότητα" στην τιμή 0,15 μαζί με τις χρησιμοποιημένες σιδηροτροχιές και τροχούς,

- περιορισμός της οριζόντιας επιτάχυνσης στα 2,5 m/s2.

Τα ανωτέρω κριτήρια πρέπει να τηρούνται λαμβανομένων υπόψη των καταπονήσεων ανάλογα με τις ταχύτητες:

- η μέγιστη τιμή Ρ του στατικού φορτίου κατ' άξονα, η οποία αναφέρεται στο κεφάλαιο 9,

- το μέγιστο όριο του δυναμικού φορτίου του τροχού (Q) είναι:

>ΘΕΣΗ ΠΙΝΑΚΑ>

- η ισοδύναμη κωνικότητα θα είναι ίση με ή μικρότερη από: 0,25 για ταχύτητες μικρότερες ή ίσες με 280 km/h· 0,30 για ταχύτητες μικρότερες ή ίσες με 250 km/h· 0,35 για ταχύτητες μικρότερες ή ίσες με 230 km/h· 0,40 για ταχύτητες μικρότερες ή ίσες με 200 km/h. Ταχύτητες υψηλότερες των 230 km/h αφορούν τις γραμμές της κατηγορίας Ι και ταχύτητες μικρότερες ή ίσες με 250 km/h αφορούν τις γραμμές των κατηγοριών ΙΙ και ΙΙΙ.

5. ΕΛΑΧΙΣΤΟ ΜΗΚΟΣ ΤΩΝ ΚΡΗΠΙΔΩΜΑΤΩΝ ΚΑΙ ΜΕΓΙΣΤΟ ΜΗΚΟΣ ΤΩΝ ΤΡΕΝΩΝ

5.1. Περιγραφή της παραμέτρου

Κατά τη διάρκεια μιας προκαθορισμένης στάσης σε ένα σταθμό, το σύνολο της σύνθεσης ενός επιβατικού τρένου πρέπει να βρίσκεται κατά μήκος ενός κρηπιδώματος προκειμένου να αποφευχθεί κάθε κίνδυνος κατά την επιβίβαση και αποβίβαση των επιβατών από το τρένο. Το μήκος του κρηπιδώματος πρέπει να ορίζεται συναρτήσει του ωφέλιμου μήκους της σύνθεσης του τρένου, καθώς και ορισμένων κανόνων εκμετάλλευσης, όπως για παράδειγμα η καλή ορατότητα του σήματος αναχωρήσεως.

5.2. Χαρακτηριστικά που πρέπει να τηρούνται

- Μήκος τρένου: ίσο προς ή μικρότερο από 400 m (με ανοχή 1 %).

- Ωφέλιμο μήκος κρηπιδώματος: άνω των 400 m.

5.3. Ειδικές περιπτώσεις

Οι παρακάτω τιμές είναι αποδεκτές:

- για την επικράτεια της Μεγάλης Βρετανίας και στην περίπτωση των γραμμών της κατηγορίας ΙΙ/ΙΙΙ: το μέγιστο μήκος τρένων ανέρχεται στα 320 m και το ελάχιστο ωφέλιμο μήκος κρηπιδώματος στα 300 m,

- για την επικράτεια της Σουηδίας: το ελάχιστο ωφέλιμο μήκος κρηπιδώματος είναι 225 m,

- για την επικράτεια της Δανίας: το ελάχιστο ωφέλιμο μήκος κρηπιδώματος είναι 320 m,

- για την επικράτεια της Φινλανδίας: το ελάχιστο ωφέλιμο μήκος κρηπιδώματος είναι 350 m.

6. ΥΨΟΣ ΚΡΗΠΙΔΩΜΑΤΩΝ

6.1. Περιγραφή της παραμέτρου

Το ύψος του κρηπιδώματος μετράται βάσει της κάθετης απόστασης μεταξύ του επιπέδου κύλισης και του επιπέδου του κρηπιδώματος.

6.2. Χαρακτηριστικά που πρέπει να τηρούνται

Δύο ύψη για κρηπιδώματα είναι αποδεκτά: 550 και 760 mm.

6.3. Ειδικές περιπτώσεις

Πέραν τούτου, οι ακόλουθες τιμές είναι επίσης αποδεκτές:

- για την επικράτεια της Μεγάλης Βρετανίας, ύψος 915 mm,

- για την επικράτεια των Κάτω Χωρών, ύψος 840 mm.

7. ΤΑΣΗ ΤΡΟΦΟΔΟΤΗΣΗΣ

7.1. Περιγραφή της παραμέτρου

Πρέπει να καθορίζεται η τιμή και το φάσμα της μέσης τάσης τροφοδότησης που παρέχεται στον παντογράφο.

7.2. Χαρακτηριστικά που πρέπει να τηρούνται

7.2.1. Γραμμές της κατηγορίας Ι

Για την εν λόγω κατηγορία εφαρμόζεται η τάση τροφοδότησης 25 kV 50 Hz.

Στις χώρες των οποίων το δίκτυο ηλεκτροδοτείται με εναλλασσόμενο ρεύμα 15 kV 16 2/3 Hz, επιτρέπεται η χρήση ρεύματος αυτού του τύπου για τις νέες γραμμές. Το ίδιο σύστημα μπορεί να χρησιμοποιείται και στις όμορες χώρες, όπου αυτό κρίνεται πρόσφορο οικονομικά. Σε τέτοια περίπτωση, εφαρμόζεται το άρθρο 7 της οδηγίας 96/48/ΕΚ.

Στην Ιταλία, όταν η τάση των 25 kV 50 Hz ενδέχεται να διαταράξει την ομαλή λειτουργία του εξοπλισμού σήμανσης στο έδαφος και φέρεται από μια υπάρχουσα γραμμή που βρίσκεται κοντά σε νέα, η τάση των 3 kV "συνεχούς ρεύματος" δύναται να χρησιμοποιηθεί για τις υπάρχουσες γραμμές και για τα τμήματα των νέων γραμμών με μέγιστη ταχύτητα 250 km/h.

7.2.2. Υπάρχουσες γραμμές της κατηγορίας Ι και γραμμές των κατηγοριών ΙΙ και ΙΙΙ

Εφαρμόζονται οι ακόλουθες τάσεις: 1,5 kV και 3 kV "συνεχούς ρεύματος", 15 kV 16 2/3 Hz και 25 kV 50 Hz "εναλλασσόμενου ρεύματος".

8. ΓΕΩΜΕΤΡΙΑ ΤΩΝ ΑΛΥΣΟΕΙΔΩΝ

8.1. Περιγραφή της παραμέτρου

Τα τρένα υψηλών ταχυτήτων τροφοδοτούνται από αλυσοειδή μέσω παντογράφων. Η αξιοπιστία της αλληλεπίδρασης μεταξύ του αλυσοειδούς και του παντογράφου είναι πρωταρχικής σημασίας για το διευρωπαϊκό διαλειτουργικό σιδηροδρομικό σύστημα μεγάλης ταχύτητας. Η αλληλεπίδραση εξαρτάται από τη συμβατότητα της γεωμετρίας των αλυσοειδών και των παντογράφων, που καθορίζονται από το ύψος του αλυσοειδούς, την επιτρεπτή πλευρική θέση του αλυσοειδούς με και χωρίς την επίδραση πλευρικών ανέμων, και το μέγεθος των παντογράφων. Το ύψος του αλυσοειδούς καθορίζεται επίσης βάσει των κλιματικών συνθηκών, κυρίως του φορτίου πάγου που ενδέχεται να σχηματιστεί κατά μήκος της γραμμής.

8.2. Χαρακτηριστικά που πρέπει να τηρούνται

8.2.1. Ύψος του αλυσοειδούς

Στις γραμμές μεγάλης ταχύτητας, για ένα καθορισμένο τμήμα του ευρωπαϊκού σιδηροδρομικού συστήματος μεγάλης ταχύτητας, συνιστάται η διατήρηση σταθερού ύψους του αλυσοειδούς που χαρακτηρίζεται, λόγου χάριν, από το σύστημα ηλεκτροδότησης. Δύο είναι οι πιθανές τιμές: 5080 mm και 5300 mm. Η τελευταία τιμή θα πρέπει να χρησιμοποιείται στην περίπτωση που χρειάζεται να ληφθούν υπόψη φορτία πάγου.

Όσον αφορά τις γραμμές συνεχούς ρεύματος, το ύψος των 5000 mm του αλυσοειδούς μπορεί να επιτρέπεται, καθώς προσφέρει τον ίδιο βαθμό ασφάλειας με το ύψος των 5080 mm, στην περίπτωση των γραμμών με εναλλασσόμενο ρεύμα.

Στην περίπτωση των γραμμών της κατηγορίας ΙΙ και ΙΙΙ, το ύψος του αλυσοειδούς περιορίζεται από τοπικές συνθήκες. Πρέπει να δίνεται ιδιαίτερη προσοχή στη μετάβαση σε διαφορετικά ύψη αλυσοειδούς. Οι επιτρεπτές βαθμίδες καθορίζονται στον ακόλουθο πίνακα:

>ΘΕΣΗ ΠΙΝΑΚΑ>

8.2.2. Μέγεθος των παντογράφων

Το βασικό πλάτος του τόξου στην Ευρώπη είναι 1600 mm, με μια περιοχή εργασίας 1200 mm και μήκος λωρίδων 800 mm.

8.2.3. Μέγιστη επιτρεπτή πλευρική θέση

Η επιτρεπτή πλευρική θέση του αλυσοειδούς πρέπει να προσαρμόζεται στην περιοχή εργασίας του τόξου και των συλλεκτήριων λωρίδων. Η μέγιστη επιτρεπτή πλευρική κάμψη του αλυσοειδούς υπό πλευρικό άνεμο είναι 400 mm.

8.2.4. Ειδικές περιπτώσεις

8.2.4.1. Γερμανία, Αυστρία, Ισπανία και Σουηδία

Οι αμαξοστοιχίες που κυκλοφορούν στις υφιστάμενες γραμμές της κατηγορίας Ι, στις γραμμές των κατηγοριών ΙΙ και ΙΙΙ, καθώς και σε σταθμούς, πρέπει να είναι εξοπλισμένες με βοηθητικούς παντογράφους των 1950 mm.

8.2.4.2. Μεγάλη Βρετανία

Το ονομαστικό ύψος του αλυσοειδούς για τις γραμμές των κατηγοριών ΙΙ και ΙΙΙ του Ηνωμένου Βασιλείου ανέρχεται στα 4720 mm (με ελάχιστο τα 4170 mm και μέγιστο τα 5940 mm).

8.2.4.3. Φινλανδία

Το ύψος του αλυσοειδούς είναι 6150 mm. Οι αμαξοστοιχίες μπορούν να είναι εξοπλισμένες με παντογράφους των 1950 mm.

9. ΦΟΡΤΙΟ ΚΑΤ' ΑΞΟΝΑ

9.1. Περιγραφή της παραμέτρου

Κατά την κίνηση ενός τρένου, η σιδηροτροχιά υποβάλλεται σε καταπονήσεις στις οποίες πρέπει να είναι σε θέση να αντεπεξέρχεται. Πρόκειται για στατικές και δυναμικές καταπονήσεις που εφαρμόζονται στη γραμμή διά μέσου των αξόνων.

Η γραμμή και το τροχαίο υλικό πρέπει να κατασκευάζονται και να συντηρούνται με τρόπο ώστε οι καταπονήσεις που ασκούνται να είναι εντός των ορίων που διασφαλίζουν μόνιμα την ασφάλεια της κυκλοφορίας.

9.2. Χαρακτηριστικά που πρέπει να τηρούνται

Το φορτίο κατ' άξονα που εφαρμόζεται στη γραμμή δεν υπερβαίνει τα 170 kN.

Για ταχύτητες κατώτερες από ή ίσες με 250 km/h, επιτρέπεται φορτίο κατ' άξονα 180 kN στην περίπτωση των μηχανοκίνητων αξόνων.

Επιτρέπεται ανοχή της τάξεως του 4 % ανά άξονα και της τάξεως του 2 % για το μέσο φορτίο των αξόνων της ίδιας αμαξοστοιχίας.

10. ΟΡΙΑΚΑ ΗΛΕΚΤΡΟΛΟΓΙΚΑ ΧΑΡΑΚΤΗΡΙΣΤΙΚΑ ΤΟΥ ΤΡΟΧΑΙΟΥ ΥΛΙΚΟΥ

10.1. Περιγραφή της παραμέτρου

Η παρούσα παράμετρος διέπει τα παρακάτω χαρακτηριστικά:

α) την τάση και τη συχνότητα της ηλεκτρικής τροφοδότησης·

β) τον παράγοντα ισχύος·

γ) τις διαταραχές που προκύπτουν στο σύστημα σηματοδότησης και το τηλεπικοινωνιακό δίκτυο·

δ) τις διαταραχές που προκύπτουν στις ραδιοσυχνότητες·

ε) την ηλεκτρική ατρωσία του εξοπλισμού επί του οχήματος.

10.2. Χαρακτηριστικά που πρέπει να τηρούνται

Τα χαρακτηριστικά που πρέπει να τηρούνται είναι:

α) για την τάση και τη συχνότητα της ηλεκτρικής τροφοδότησης:

Η τάση στους ακροδέκτες των υποσταθμών και στον (στους) παντογράφο(-ους) πρέπει να είναι σύμφωνη με το prEN 50 163, προσχέδιο 1, 1/2000, κεφάλαιο 4.1. Παρακάτω παρουσιάζονται οι κυριότερες τιμές:

>ΘΕΣΗ ΠΙΝΑΚΑ>

Στην περίπτωση συστημάτων AC 25 kV 50 Hz, η συχνότητα μπορεί να κυμαίνεται από 49 έως 51 Hz. Στην περίπτωση συστημάτων AC 15 kV 16 2/3 Hz, μπορεί να κυμαίνεται από 16 1/3 έως 17 Hz.

β) για τον παράγοντα ισχύος: στην περίπτωση του τροχαίου υλικού που κυκλοφορεί σε γραμμές της κατηγορίας Ι, τιμή τουλάχιστον 0,95. Ένας πλήρης κατάλογος των απαιτήσεων που αφορούν τους παράγοντες ισχύος παρέχεται στο prENXXX(CII)·

γ) για τις παρεμβολές που προκύπτουν στο σύστημα σηματοδότησης και το τηλεπικοινωνιακό δίκτυο: τα εν λόγω χαρακτηριστικά ποικίλουν ανάλογα με το σύστημα σηματοδότησης και το τηλεπικοινωνιακό δίκτυο και θα προδιαγράφονται στις αντίστοιχες ΤΠΔ. Θα αποτελέσουν αντικείμενο ειδικής μνείας στο μητρώο των υποδομών·

δ) για τις παρεμβολές που προκύπτουν στις ραδιοσυχνότητες: το πρότυπο ΕΝ 50 121·

ε) την ηλεκτρική ατρωσία του εξοπλισμού επί του οχήματος: το πρότυπο 50 121.

11. ΟΡΙΑΚΑ ΜΗΧΑΝΟΛΟΓΙΚΑ ΧΑΡΑΚΤΗΡΙΣΤΙΚΑ ΤΟΥ ΤΡΟΧΑΙΟΥ ΥΛΙΚΟΥ

11.1. Περιγραφή της παραμέτρου

Κάθε τροχαίο υλικό πρέπει να διασφαλίζει την προστασία των επιβατών και του προσωπικού σε περίπτωση σύγκρουσης. Η προστασία αυτή διασφαλίζεται από τον τρόπο κατασκευής που θα πρέπει να απορροφά την ενέργεια της σύγκρουσης, να περιορίζει την παραμόρφωση του αμαξώματος και να αποτρέπει τις επικαλύψεις.

Καθορίζονται τρία σενάρια σύγκρουσης.

1. Συμμετρική σύγκρουση όμοιων συρμών μεγάλης ταχύτητας με σχετική ταχύτητα 36 km/h.

2. Σύγκρουση με ταχύτητα 36 km/h ενός συρμού μεγάλης ταχύτητας με σιδηροδρομικό όχημα εξοπλισμένο με πλευρικούς προσκρουστήρες (φορτηγό όχημα σύμφωνα με το δελτίο UIC 571-2, μάζας 80 t).

3. Σύγκρουση με ταχύτητα 110 km/h σε ισόπεδη διάβαση με οδικό όχημα μάζας 15 t το οποίο αντιπροσωπεύεται από συμπαγή μάζα πάνω από την επιφάνεια των σιδηροτροχιών που φέρει κατακόρυφη επιφάνεια κρούσης.

11.2. Χαρακτηριστικά που πρέπει να τηρούνται

Σενάριο 1: ο θάλαμος οδηγήσεως δεν πρέπει να παραμορφώνεται.

Σενάρια 2 και 3: ενδεχόμενη παραμόρφωση του θαλάμου οδήγησης. Στο πίσω μέρος του θαλάμου πρέπει να διαμορφώνεται για τον μηχανικό ένας μη παραμορφώσιμος χώρος ασφαλείας, μήκους τουλάχιστον 0,75 m, και η πρόσβαση στις πλευρικές πόρτες ή στον χώρο με τον τεχνικό εξοπλισμό ή στο διαμέρισμα των επιβατών που βρίσκεται πίσω από το θάλαμο πρέπει να μένει ελεύθερη.

Εξάλλου, σε κάθε περίπτωση:

- θα πρέπει να είναι δυνατή η απορρόφηση τουλάχιστον 6 MJ της ενέργειας, εκ των οποίων τουλάχιστον 75 % από το εμπρόσθιο τμήμα του πρώτου οχήματος του συρμού, ενώ το υπόλοιπο πρέπει να κατανέμεται στο κάθε ενδιάμεσο των αμαξωμάτων χώρο κατά μήκος του συρμού,

- πρέπει να λαμβάνεται υπόψη αυξημένη αντοχή για τα διαμερίσματα επιβατών που βρίσκονται στο εμπρόσθιο τμήμα του οχήματος και για το χώρο ασφαλείας του μηχανικού. Τα τμήματα που οριοθετούν τους εν λόγω χώρους πρέπει να σχεδιάζονται με στατική αντίσταση τουλάχιστον κατά 1500 kN υψηλότερη από τη μέση καταπόνηση σύνθλιψης των εύτηκτων ζωνών κατά τα τρία θεωρούμενα είδη σύγκρουσης,

- η αντοχή των οχημάτων διάφορων αυτών που βρίσκονται στο εμπρόσθιο τμήμα του συρμού πρέπει να είναι συναφής με εκείνη των οχημάτων στην άκρη του συρμού,

- οι καταπονήσεις κατά τη σύνθλιψη των εύτηκτων ζωνών δεν πρέπει να δημιουργούν μέσες επιβραδύνσεις άνω των 5 g στα διαμερίσματα των επιβατών των τελευταίων οχημάτων και στον χώρο ασφαλείας του μηχανικού,

- ειδικές διατάξεις στο εμπρόσθιο τμήμα του συρμού και σε κάθε όχημα πρέπει να αποτρέπουν την μεταξύ τους επικάλυψη.

12. ΟΡΙΑΚΑ ΧΑΡΑΚΤΗΡΙΣΤΙΚΑ ΣΧΕΤΙΚΑ ΜΕ ΤΙΣ ΕΞΩΤΕΡΙΚΕΣ ΗΛΕΚΤΡΟΜΑΓΝΗΤΙΚΕΣ ΔΙΑΤΑΡΑΧΕΣ

12.1. Περιγραφή της παραμέτρου

Πρέπει να προσδιορίζεται η ηλεκτρομαγνητική συμβατότητα:

- αφενός, ανάμεσα στον εξοπλισμό του υποσυστήματος ελέγχου/χειρισμού και του εξωτερικού του σιδηροδρομικού συστήματος μεγάλης ταχύτητας,

- αφετέρου, μεταξύ του εξοπλισμού του υποσυστήματος ελέγχου/χειρισμού και των λοιπών υποσυστημάτων.

Η συμβατότητα μεταξύ του υποσυστήματος ενέργειας και του υποσυστήματος ελέγχου/χειρισμού εξετάζεται ανωτέρω, στο σημείο 10.

12.2. Χαρακτηριστικά που πρέπει να τηρούνται

Εφαρμόζεται το πρότυπο ΕΝ 50 121.

13. ΟΡΙΑΚΑ ΧΑΡΑΚΤΗΡΙΣΤΙΚΑ ΣΧΕΤΙΚΑ ΜΕ ΤΟΥΣ ΕΣΩΤΕΡΙΚΟΥΣ ΘΟΡΥΒΟΥΣ

13.1. Περιγραφή της παραμέτρου

Τα εν λόγω χαρακτηριστικά έχουν στόχο τον προσδιορισμό του μέγιστου θορύβου στο εσωτερικό ενός τρένου.

13.2. Χαρακτηριστικά που πρέπει να τηρούνται

Το κριτήριο του εσωτερικού θορύβου δεν πρέπει να θεωρείται ως κρίσιμο στοιχείο όσον αφορά τη διαλειτουργικότητα. Ωστόσο, για λόγους ασφαλείας, ο θόρυβος στο θάλαμο οδήγησης πρέπει να περιορίζεται σε μια ορισμένη στάθμη: η οριακή τιμή της ισοδύναμης στάθμης θορύβου που αντιστοιχεί σε διάρκεια των 30 λεπτών [Leq dB(Α) στα 30 λεπτά] είναι 84 dB(Α) (μέτρηση στα 300 km/h, στον αέρα, όπως ορίζεται στο δελτίο UIC 651).

14. ΜΕΤΑΒΟΛΗ ΤΗΣ ΜΕΓΙΣΤΗΣ ΠΙΕΣΗΣ

14.1. Περιγραφή της παραμέτρου

Η κυκλοφορία ενός τρένου εντός σήραγγας παράγει κύματα πίεσης, τα οποία εξαρτώνται από τις διαστάσεις του τρένου, τις αεροδυναμικές ιδιότητες του μπροστινού και πίσω μέρους του τρένου, τα χαρακτηριστικά τραχύτητας της επιφάνειας του τρένου και την εσωτερική επιφάνεια της σήραγγας, από την ταχύτητα και τη σχέση του μπλοκαρίσματος, που είναι το πηλίκο της εγκάρσιας διατομής του τρένου προς τη διατομή του ελεύθερου αέρα της σήραγγας. Τα εν λόγω κύματα φέρουν συχνά καθαρά απότομα μέτωπα που αντιστοιχούν στο μπροστινό και πίσω μέρος του τρένου που εξέρχεται από τη σήραγγα, με μικρές ενδιάμεσες διακυμάνσεις. Οι τελευταίες μετακινούνται κατά μήκος της σήραγγας με την ταχύτητα του ήχου, με ανάκλαση, μέσω του ελεύθερου αέρα στην άκρη της σήραγγας, με αντίστροφο πλάτος. Σε όλα τα σημεία της σήραγγας, σε μια δεδομένη στιγμή, η προκύπτουσα πίεση ισούται με το σύνολο των κυμάτων διάδοσης στη σήραγγα και με τη μεταβολή της πίεσης που ακολουθεί το τρένο κατά την κυκλοφορία του, σε περίπτωση διασταύρωσής του με άλλο τρένο.

Δύο διαφορετικά είδη κινδύνων ενέχονται στη μεταβολή της πίεσης, σε ό,τι αφορά τους επιβάτες:

- πάνω από ένα δεδομένο κατώτατο όριο πίεσης, υπάρχει κίνδυνος σοβαρού τραυματισμού του τυμπάνου του αυτιού,

- σε χαμηλότερη τιμή, ο κίνδυνος περιορίζεται σε μια ακουστική όχληση.

14.2. Χαρακτηριστικά που πρέπει να τηρούνται

Το μέγιστο όριο μεταβολής πίεσης που υφίσταται ένας επιβάτης στις πλέον δυσμενείς συνθήκες ανέρχεται στα 10000 Pa. Η εν λόγω τιμή αναφέρεται στην υγεία και δεν λαμβάνει υπόψη τον παράγοντα άνεση του επιβάτη.

15. ΜΕΓΙΣΤΗ ΚΛΙΣΗ

15.1. Περιγραφή της παραμέτρου

Η επαφή χάλυβα με χάλυβα μεταξύ τροχού και σιδηροτροχιάς έχει περιορισμένο συντελεστή πρόσφυσης. Αυτό σημαίνει ότι:

- στις ανωφέρειες, η απαιτούμενη ισχύς έλξης για μια δεδομένη μάζα αυξάνεται σημαντικά σε συνάρτηση με την ανωφέρεια,

- στις κατωφέρειες, το μήκος αποτελεσματικής πέδησης, που εξαρτάται από την ταχύτητα και το βάρος του τρένου, αυξάνεται σημαντικά σε συνάρτηση με την κατωφέρεια.

Οι κατωφέρειες και ανωφέρειες καθορίζονται σε συνάρτηση με την προβλεπόμενη χρήση της γραμμής και τις μέγιστες τιμές που παρατίθενται ακολούθως.

15.2. Χαρακτηριστικά που πρέπει να τηρούνται

Ισχύει η μέγιστη τιμή 35 [permil ] για τις κλίσεις της κατηγορίας 1, λαμβανομένων πάντοτε υπόψι των ακόλουθων προϋποθέσεων:

- η κλίση της μέσης κατατομής μιας διαδρομής 10 km θα πρέπει να είναι κατώτερη από ή ίση με 25 [permil ],

- το μέγιστο συνεχές μήκος σε ανωφέρεια ή κατωφέρεια 35 [permil ] δεν θα πρέπει να υπερβαίνει τα 6000 m.

15.3. Ειδική περίπτωση

Η μέγιστη τιμή κλίσης της γερμανικής γραμμής μεγάλης ταχύτητας Κολωνίας-Ρήνου φέρεται στα 40 [permil ]

16. ΕΛΑΧΙΣΤΟΣ ΜΕΣΟΑΞΩΝ ΤΩΝ ΓΡΑΜΜΩΝ

16.1. Περιγραφή της παραμέτρου

Ο μεσοάξων των γραμμών είναι μια παράμετρος που σχετίζεται με δύο διαφορετικές λειτουργικές απαιτήσεις:

- πρέπει να καθορίζεται με τέτοιο τρόπο, ώστε σε κάθε περίπτωση να εξαλείφεται και ο παραμικρός κίνδυνος σύγκρουσης δύο τρένων που κινούνται σε παρακείμενες σιδηροτροχιές. Η απαίτηση αυτή διασφαλίζεται με την τήρηση του περιτυπώματος της υποδομής που ορίζεται για κάθε σιδηροτροχιά,

- πρέπει να καθορίζεται με τέτοιο τρόπο, ώστε οι αεροδυναμικές επιδράσεις κατά τη διασταύρωση των τρένων να είναι συμβατές με το σχεδιασμό του τροχαίου υλικού.

16.2. Χαρακτηριστικά που πρέπει να τηρούνται

16.2.1. Μελλοντικές γραμμές της κατηγορίας Ι

Η τιμή των 4,5 m (σε συνδυασμό με το περιτύπωμα C) θεωρείται ο ελάχιστος μεσοάξονας.

Η τιμή αυτή μπορεί να μειωθεί στα 4,2 m για τις γραμμές ανοιχτές σε ταχύτητες που δεν υπερβαίνουν τα 300 km/h, και στα 4 m για ταχύτητες έως και 250 km/h.

16.2.2. Γραμμές της κατηγορίας ΙΙ

Εφαρμόζεται η τιμή των 4 m για γραμμές ανοιχτές σε ταχύτητες άνω των 220 km/h. Για μικρότερες ταχύτητες, αρκεί η τήρηση των διαστάσεων του περιτυπώματος της υποδομής.

16.2.3. Ειδική περίπτωση

Στη Μεγάλη Βρετανία υπάρχει η δυνατότητα εφαρμογής της τιμής των 3165 mm για τις γραμμές της κατηγορίας ΙΙ/ΙΙΙ, λαμβάνοντας υπόψη το περιτύπων "UK1".

Στην Ισπανία ισχύει η τιμή των 3808 mm για τις γραμμές της κατηγορίας ΙΙ.

17. ΜΕΤΑΦΟΡΑ ΑΤΟΜΩΝ ΜΕ ΕΙΔΙΚΕΣ ΑΝΑΓΚΕΣ

Το τροχαίο υλικό και η υποδομή πρέπει να λαμβάνουν δεόντως υπόψη τα αποτελέσματα της δράσης COST 335. Οι υποχρεωτικές προδιαγραφές παρατίθενται στις αντίστοιχες ΤΠΔ.